李东阳
送钱先生致仕得臆字
成化己亥冬，公来自南国。维时龙兴节，奉表宸旒侧。入朝未浃辰，具疏写衷臆。臣年七十二，须发不复黑。乞身谢圭组，归老东南域。愿为南极星，中夜常拱北。时当太平世，圣寿千万亿。臣虽在畎亩，永荷陛下德。圣皇眷耆旧，曰汝予辅翊。古称老成人，岂独赖膂力。吾当奖休退，卿意诚悃愊。加官号冢宰，名位班九棘。貤封及三世，兹典尤绝特。公章再入省，请解尚书职。臣方避华要，而敢蒙显陟。王言重丁宁，公意增感刻。愿书归荣字，堂扁揭华织。昭代垂宪章，乡人有矜式。公卿睹盛事，道路眼为拭。江山佳丽地，从此生颜色。公夙梁栋资，先朝手亲植。文章夷夏满，姓字儿童识。帝惜汉冯唐，天留宋苏轼。出入四十年，终焉布衣极。云鹏忽税驾，敛彼高飞翼。仕路岂不多，屈指难再得。菲材出门下，久此玷榱杙。再拜送公归，临风远相忆。